Leta 1910 je Japonska anektirala Korejski polotok in odstavila njenega kralja. Sledila so dolga in mučna desetletja zatiranja korejske kulture in vsiljevanja japonske, t. im. "Nissen Ittai". Po 2. svetovni vojni in s tem po osvoboditvi izpod Japonske s strani Sovjetske zveze in ZDA je bil polotok po 38. vzporedniku razdeljen na Južno in na Severno Korejo. Ozemlje južno od omenjenega vzporednika se je 15. avgusta 1948 poimenovalo kot Republika Koreja, medtem ko je severni del sprejel Sovjetski način ureditve in se 9. septembra istega leta razglasil za Demokratično ljudsko republiko Korejo. Zaradi nedorečenosti glede razmejitve med državama, je sledila vojna, ki se je končala z nestabilnim premirjem. Po vojni leta 1953 in obdobju vojaške vladavine, se je začela Južna Koreja hitro razvijati. Danes je ena od svetovnih gospodarskih velesil in tretja najgosteje poseljena država na svetu (ne upoštevajoč mikrodržave). 27. maja 2009 je Severna Koreja enostransko odstopila od premirja, tako da sta državi uradno še vedno v vojni.